GYLLENE KLUBBEN

Jäsenkirje 7/ syksy 2016 Helsinki 1.11.2016

Hyvät Gylleneläiset!

Yritän ehtiä saamaan jäsenkirjeen liikkeelle ennen lumen tuloa, jota on luvattu huomiseksi. Pitkään tätä kuivaa ja leutoa syksyä on jatkunutkin, ehkä eilinen kellojen siirto oli lopullinen päätepiste kesälle!

**8.11.2016, eli ensi tiistaina** olen kaavaillut taidepainotteista ohjelmaa täällä Helsingissä.

Tavataan klo 11.00 Ateneumin rappusilla ja mennään alkajaisiksi katsomaan hiljattain avattua Amedeo Modigliani -näyttelyä. En ole varannut opastusta, mutta netistä löytyy Ateneumin sivuilta melko tyhjentävä selonteko taiteilijasta ja myös näyttelystä.

Lounaalle voimme mennä näyttelyn katsottuamme Rautatientorin toiseen laitaan Kansallisteatterin naapuriin entiseen ravintola Pääkonttoriin, siellä on suhteellisen monipuolinen lounas ja rauhallinen miljöö.

Lounaasta (12 €) selvittyämme jatkamme jalan Senaatintorin laidalle Kaupunginmuseoon, jossa on näyttely ”Helsingin hajut”!!! Hajuaisti on ainakin minulla aisteista parhaiten säilynyt, näön ja kuulon kanssa alkaa olla jo hankaluuksia. Saattaa olla jännä kokemus; tämä ei siis ole näyttely, vaan haistelu!!! Museokäynti on ilmainen.

Sieltä ajattelin jatkoksi Sinebrychoffin taidemuseota, jossa niin ikään on tuore näyttely **Asetelma -**

**Elämä tarjottimella**. Suunnittelin raitiovaunuajelua kolmosen ratikalla, jotta kävelyä ei tule rasitteeksi asti. Ehkä kahvit vaikka Ekbergillä päättäisi päivän tasokkaasti. Ei ilmoittautumispakkoa, mutta kiva jos kerrot tulostasi netissä eevaleena.valve@luukku.com.

**Joululounas** ei ole tavallinen eikä tavanomaisessa paikassa, vaan Malmilla. Päivä on Itsenäisyyspäivän jälkeinen **keskiviikko 7. joulukuuta.** Malmitalolla on ruotsinkielistä ohjelmaa senioreille alkaen klo 13.00.

Arbis seniordrama esittää ”Vardagsglimtar från Hagaro”-nimisen näytelmän, joka kuvailee kokemuksia vanhustenkodista. Tämän jälkeen paikalle saapuu Staffansby lågstadieskolan Lucia seurueineen. Kahvitkin luvataan tarjota. Esitys on ilmainen. Tämän jälkeen menemme ruokailemaan läheiseen nepalilaiseen ravintola **Makaluun**!

Miten Malmitaloon pääsee? Paikallisjunalla esimerkiksi Rautatieasemalta (esim. K-juna pysähtyy Malmilla). Junassa pääsee HKL:n bussilipulla, 1-vyöhyke. Jos vierastat lähijunaa, bussi 69 lähtee Paasikiven patsaalta ja tulee Oulunkylän ja Pukinmäen kautta ihan Malmitalon viereen. En tiedä tarkkoja aikatauluja, mutta jos olet keskustasta lähdössä kello 12 aikoihin, ehdit takuulla ajoissa. Ilmoittautukaa marraskuun loppuun mennessä joko ylläolevalla sähköpostilla tai tekstiviestillä 040 501 3195 niin annan tarkempia ohjeita. Varaan paikat Malmitalolta ja ravintolasta!

Hyvää itsenäisyyspäivän ja joulun odotusta!

 Eeva-Leena